钦定古今图书集成/理学汇编/文学典/第142卷 > 《谢知制诰表》王安石
## 钦定古今图书集成/理学汇编/文学典/第142卷 > 《谢知制诰表》王安石

“高华之选，欲报常艰；固陋之身，以荣为惧。”切以自古
招智能之士，固使为侍从之臣。岂特赖其虚名，谓能
华国，盖将收其实用，相与致君。矧号令文章之为难，
而讨论润色之所寄。苟失职不称，则为时起羞。伏惟
皇帝陛下躬上圣之资，抚久安之运，趋时有救弊之
急，守器有持盈之难。当得俊良，使陪遗忘。则典司明
命，出入禁门，一有瘝官，尤为累上。臣羁单贱士，鄙朴
常人，仕初有志于养亲，学遂不专于为己。比更烦使，
稍窃谬恩，内怀尸禄之惭，仰负食功之意。又蒙采擢，
以至超逾。盖君之视臣，不使同犬马之贱，则下之报
上，亦欲致冈陵之崇。况臣少习艺文，粗知名教，遭逢
一旦，度越众人。唯当尽节于明时，岂敢尚怀于私计。